Cherpan: Hari Bansa
Menira Jalur Gemilang dituatka ba mua rumah, di tisi jalai enggau dini-dini endur. Menira ke mit-mit mayuh dilekat ba kerita. Lambang menua nya bekekepak ditiup ribut ke bepuput serunyut. Surak nyawa Tengku Abdul Rahman ke nyada enggau lantang Merdeka! Merdeka! Merdeka! bedauh nengah menua lalu lesap dibai angin. Lagu Sudirman Tanggal 31 bulan Lapan, 57 enda ngetu ditebah betandu-tandu. Sugu rambai jaku Malaysia Prihatin ti mai reti Malaysia Siru megaenda ngetu-ngetu disebut lalu dipandangka. Semua orang; besai tuai enggau anak mit, indu lelaki bela nemu nya HARI KEBANGSAAN. Nya hari rami dikena ngingatka menua udah merintah diri lepas ari diperintah orang British 63 taun ke udah bagi Persekutuan Tanah Melayu lalu 57 taun ke Sabah enggau Sarawak udah Malaysia ditumbuhka. Orang mayuh diperansang ngepaika menira menua lalu nuatka menira nya bebala mayuh. Ke selama tu pengerami diatur ba padang sekalika nya di Kuala Lumpur tauka di mengeri ke besai-besai bukai ke udah dipilih. Selalu iya bisi pengerami orang bebaris bebala mayuh tang taun tu pengerami bebida laban dunya enggau menua benung kudi Covid 19. Nya alai orang nadai begelumu bebala mayuh tang ngintu ngena chara Norma Baru, iya nya, ngena chara digital ti alai pengerami ti bepun di Bandar Simanggang lalu dipanchar terus ba salur telivisyen. Maya hari besai ba taun tu agi dalam timpuh pengekai penyakit Covid 19 ke agi bedau pukas, bedau ayas nya alai menua agi apin ulih rami baka selama. Atur perintah ke nyekat orang mindah meruan dititih. Standard Operation Procedure, SOP meruan dipejalaika lalu Atur Mindah Betagang Mulaika Pemanah tauka Ngenyuman udah ditampung ngagai ke 31.12.20. Taja pia, bisi pejalai ti dikumbai Pejalai Beserekaup bisi diatur di Bandar Simanggang tang orang ke enggau ba pejalai nya enda lebih ari dua ratus lima puluh iku. Aki Atup, siku orang begela orang udah beumur, warga tua tauka warga emas, nyau udah lebih 75 taun, duduk chechanguk nunga mua telivisyen ngemataka pengerami ti diatur sereta dipancharka terus nya. Sida sebilik pan beterimbi nunga telivisyen. Dada Aki Atup ketap-ketap. Ati iya asai ke bisi tebak duri. Runding iya bebalut lalu nyau penuh diisi pengingat pasal peristiwa ti nyadi sebedau penumbuh Serakup Malaysia. Maya nya aki Atup agi belajar ba Form 4. Iya ingatka orang bisi bejalai di serata menua Sarawak nanya runding tuai-tuai raban bansa sekalika sida nyukung penumbuh Serakup Malaysia tauka enda. Pansik nya dikumbai Cobbold Commission ti belabuh dipejalaika ba pun taun 1962. Bala tuan DO enggau kunsil kiruh ngatur bala tuai raban bansa baum lalu berundingka pekara nya. Maya nya suah bendar berita bala tuai di Sarawak dibai nemuai ke Malaya kelebih agi ngagai Skim Pemansang Tanah di Pahang, iya nya FELDA dikena nunjuk ngagai sida gamal pemansang ti tau dipejalaika di Sarawak enti orang di Sarawak besetuju enggau numbuhka Serakup Malaysia. 
See author's posts
